ພິທີລົງນາມບົດບັນທຶກຊ່ວຍຈຳ ວ່າດ້ວຍການຮ່ວມມືສອງຝ່າຍ ລະຫວ່າງ ຫ້ອງວ່າການສຳນັກງານປະທານປະເທດ ແຫ່ງ ສປປ ລາວ
ລົງນາມໂດຍ ສະຫາຍ ນາງ ເຂັມມະນີ ພົນເສນາ (ຂວາ) ແລະ ຫ້ອງວ່າການສຳນັກງານປະທານປະເທດ ແຫ່ງ ສສ ຫວຽດນາມ
ລົງນາມໂດຍ ສະຫາຍ ເລ ເເຄັງ ຫາຍ (ຊ້າຍ) ໃນວັນທີ 9 ສິງຫາ 2021 ທີ່ທຳນຽບປະທານປະເທດ.
ພິທີລົງນາມບົດບັນທຶກຊ່ວຍຈຳ ວ່າດ້ວຍການຮ່ວມມືລະຫວ່າງ ຫ້ອງວ່າການສຳນັກງານປະທານປະເທດ ແຫ່ງ ສປປ ລາວ ແລະ ຫ້ອງວ່າການສຳນັກງານປະທານປະເທດ ແຫ່ງ ສສ ຫວຽດນາມ ໄລຍະ ປີ 2021-2025 ໃນວັນທີ 9 ສິງຫາ 2021 ທີ່ທຳນຽບປະທານປະເທດ ຝ່າຍລາວລົງນາມໂດຍ ສະຫາຍ ນາງ ເຂັມມະນີ ພົນເສນາ, ຫົວໜ້າຫ້ອງວ່າການສຳນັກງານປະທານປະເທດ ແຫ່ງ ສປປ ລາວ ແລະ ຝ່າຍຫວຽດນາມ ລົງນາມໂດຍ ສະຫາຍ ເລ ແຄັງ ຫາຍ, ຫົວໜ້າຫ້ອງວ່າການສຳນັກງານປະທານປະເທດ ແຫ່ງ ສສ ຫວຽດນາມ ໃຫ້ກຽດເປັນສັກຂີພິຍານໃນຄັ້ງນີ້ໂດຍ ສະຫາຍ ທອງລຸນ ສີສຸລິດ, ເລຂາທິການໃຫຍ່ ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດ ແຫ່ງ ສປປ ລາວ ແລະ ສະຫາຍ ຫງວຽນ ຊວັນ ຟຸກ, ກໍາມະການກົມການເມືອງສູນກາງພັກກອມມູນິດຫວຽດນາມ, ປະທານປະເທດ ແຫ່ງ ສສ ຫວຽດນາມ.
ບົດບັນທຶກຊ່ວຍຈຳສະບັບນີ້, ສອງຝ່າຍເຫັນດີເປັນເອກະພາບ ຈະເຮັດວຽກຮ່ວມກັນຢ່າງໃກ້ຊິດ ເພື່ອປະກອບສ່ວນເຂົ້າໃນການເສີມຂະຫຍາຍສາຍພົວພັນມິດຕະພາບອັນດີງາມ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຫວຽດນາມ; ຫວຽດນາມ-ລາວ ເວົ້າລວມ, ເວົ້າສະເພາະ ກໍຄື ລະຫວ່າງ ສອງຫ້ອງວ່າການສຳນັກງານປະທານປະເທດລາວ-ຫວຽດນາມ ໃຫ້ກ້າວເຂົ້າສູ່ລວງເລິກ ແລະ ເປັນຮູບປະທຳຫຼາຍຂຶ້ນ. ຫ້ອງວ່າການສໍານັກງານປະທານປະເທດລາວ-ຫວຽດນາມ ໄດ້ກໍານົດຂອບເຂດການຮ່ວມມືໃນການແລກປ່ຽນປະສົບການ, ຂໍ້ມູນຂ່າວສານ, ວຽກງານວິຊາສະເພາະ ລວມທັງວຽກງານສ້າງຊັບພະຍາກອນມະນຸດ.
ພິທີລົງນາມດັ່ງກ່າວ, ໄດ້ຈັດຂຶ້ນໃນໂອກາດທີ່ ສະຫາຍ ຫງວຽນ ຊວັນ ຟຸກ, ກໍາມະການກົມການເມືອງສູນກາງພັກກອມມູນິດຫວຽດນາມ, ປະທານປະເທດ ແຫ່ງ ສາທາລະນະລັດ ສັງຄົມນິຍົມ ຫວຽດນາມ ພ້ອມດ້ວຍພັນລະຍາ ແລະ ຄະນະຜູ້ແທນຂັ້ນສູງ ເດີນທາງມາຢ້ຽມຢາມສັນຖະວະໄມຕີ ສປປ ລາວ ຢ່າງເປັນທາງການ ໃນລະຫວ່າງວັນທີ 9-10 ສິງຫາ 2021 ໃນໂອກາດດຽວກັນ, ສອງຝ່າຍໄດ້ລົງນາມ ແລະ ແລກປ່ຽນເອກະສານຮ່ວມທັງໝົດ ມີຈຳນວນ 14 ສະບັບ, ໃນນີ້ມີ ເອກະສານຂອງພາກລັດ 7 ສະບັບ ແລະ ເອກະສານຂອງເອກະຊົນອີກ 7 ສະບັບ.